ועדת הכלכלה, כנסת 18, פרוטוקול מספר 22, 2009-06-09 12:00

אופיר אקוניס: בוקר טוב, אני פותח את הישיבה.

אופיר אקוניס: אני מודה לשר להגנת הסביבה שביום הסביבה מגיע לוועדת הכלכלה.

אופיר אקוניס: זה דבר חשוב ואנחנו מאוד מודים לך, כבוד השר.

אופיר אקוניס: אנחנו יודעים שעוד שש דקות אתה צריך לצאת לומר דברים לאומה בתחנה הממלכתית, אז נחיש.

אופיר אקוניס: חברי הכנסת בוועדות נוספות, אני מקווה שיצטרפו אלינו בהמשך.

אופיר אקוניס: אתן לך להציג לך את התקנות שביקשת לאשר פה, הערות יוערו ולאחר מכן נעבור על התקנות ונאשר אותן.

גלעד ארדן: תודה, אדוני היושב-ראש.

גלעד ארדן: אני מאוד שמח להיות כאן, ואשתדל להיות כאן כמה שיותר, משתי סיבות.

גלעד ארדן: אחת, יש לי חיבה מיוחדת לוועדת הכלכלה, שאני חושב שהיא החשובה ביותר בכנסת ישראל, בלי מליצות.

גלעד ארדן: יש לך זכות גדולה לעמוד בראשה, ואני בטוח שתעשה את המכסימום לטובת הכלכלה ואזרחי המדינה.

גלעד ארדן: דבר שני, מניסיוני בכנסת – ואני מאחל לך שתהיה שר בקרוב - אסור להשאיר ליד המקרה דברים שחשובים לך, ולכן אשתדל ללוות באופן אישי כל חוק ותקנה שהמשרד שלי יביא כדי לוודא שהוא עובר בצורה הנכונה לטובת הציבור.

גלעד ארדן: במקר הזה מדובר בתקנות שעל פניהן נראות לא מי יודע מה חשובות.

גלעד ארדן: הן מאוד מאוד חשובות, כי הן חלק מחוק מהפכני שהעבירו חברי כנסת, כמו חבר הכנסת חנין, וגם ארגוני סביבה חשובים, כמו אדם טבע ודין, שהמנכ"לית שלו נמצאת פה.

גלעד ארדן: חוק אוויר נקי, שאמור להיכנס לתוקף בעוד שנה וחצי, אמור לעשות מהפכה בכל ההתייחסות של המדינה לפליטת מזהמים, בין אם על-ידי התעשייה הישראלית ובין אם על-ידי רכב, שהוא גורם הזיהום העיקרי, לא בכל מקום אבל איפה שחיים בני-אדם, כי רוב בני האדם חיים במרכזי הערים, שם גם נמצאים רוב כלי הרכב.

גלעד ארדן: ההשפעה על התחלואה, על תמותת אזרחים כתוצאה מזיהום אוויר ומחלות נשימתיות – סרטן ומחלות אחרות שמתפתחות כתוצאה מזיהום אוויר - היא קריטית.

גלעד ארדן: חלק מחוק אוויר נקי הייתה הצעת חוק פרטית שלי, שהסכמתי למזג אותה לחוק אוויר נקי.

גלעד ארדן: מכוחה מובאות היום התקנות.

גלעד ארדן: בחוק אוויר נקי סעיף 38 הוא היחיד שהתחולה שלו כל כך מוקדמת ביחס לכל שאר החוק, כי כל שאר החוק מחייב היערכות רחבה מול כל מפעל ומפעל, שצריך לשבת אתו ולקבוע מה מכסימום הרכב פליטה שמותר לו וזה מצריך הרבה מאוד עבודה, תקנות וכוח אדם.

גלעד ארדן: אבל בנושא הזה, של פליטת מזהמים מכלי רכב, ניתן כבר להתחיל לחייב את יבואני הרכב בישראל – אין לנו יצרנים.

גלעד ארדן: בהיבט של החלת נורמות סביבתיות על היבואנים בישראל, זה מקל שאין יצרנים ישראלים.

גלעד ארדן: זה אמנם פוגע בתעסוקה, אבל בתקנות זה מקל כי הלובי הוא מסוג אחר.

גלעד ארדן: בעניין הזה אני חייב לציין לטובה את יקי אנוך, יושב-ראש איגוד יבואני הרכב.

גלעד ארדן: תעשיית הרכב שיתפה אתנו פעולה, והתקנו תקנות גם בשיתוף ותיאום עם משרד התחבורה ומשרדי - - -

אופיר אקוניס: אז אין התנגדויות.

גלעד ארדן: אני מקווה שאין, אלא אם כן יש משהו חדש שאני לא יודע.

גלעד ארדן: הרעיון הוא שבכל פרסומת לכלי רכב יהיה ציון - לא מסובך, לא מורכב, לא כזה שהציבור לא מסוגל להבין אותו, כמו כמה co2 הוא פולט או כמה חלקיקים מזהמים אחרים - אלא יהיה על פי הנוסחה שנקבעה בוועדה למיסוי ירוק.

גלעד ארדן: הציון הזה נכנס לאחת מ-15 הקטגוריות שמקנות את הצבע, וכל פרסומת לרכב תכלול את נתוני צריכת הדלק, את נתוני זיהום האוויר ואת הצבע שהרכב יהיה צבוע בו מעתה ואילך, ואז לציבור יהיה הרבה יותר קל להשוות.

גלעד ארדן: הסקאלה היא מהאדום החזק ביותר לרכב המזהם ביותר ועד ירוק כהה לרכב הכי פחות מזהם.

אופיר אקוניס: אני מקווה שבעקבות התוכנית שהצגת אתמול עם שר האוצר יהיו עוד פחות רכבים מזהמים, כי הרכבים הירוקים יקבלו עדיפות, וטוב שכך.

גלעד ארדן: לסיום, אני שוב רוצה להודות לך ולצוות הוועדה שנעתרתם לפנייה הדי מאוחרת ושמתם את זה על סדר היום, כיוון שהיום הכנסת מציינת את יום הסביבה הבין-לאומי.

גלעד ארדן: אני מקווה שחברי הוועדה יאשרו את התקנות.

אופיר אקוניס: אבי מושל, אתה רוצה להציג את התקנות?

אופיר אקוניס: בבקשה.

אבי מושל: התקנות מתוקנות לפי סעיף 38 לחוק אוויר נקי.

אבי מושל: אלה התקנות הראשונות שאנחנו מביאים לאישור הכנסת בעקבות חקיקת חוק אוויר נקי וזה רגע חשוב מבחינתנו.

אבי מושל: התקנות בנויות משני חלקים.

אבי מושל: החלק הראשון קובע איך יסומן רכב לפי דרגת הזיהום שלו.

אבי מושל: כמו שאמר השר, לרכב פרטי יש דירוג מ-1 עד 15 ולאופנוע מ-1 עד 7, בהתאם לרמת הזיהום.

אבי מושל: רמה 1 היא הכי פחות מזהמת ורמה 15 או רמה 7 לאופנועים היא המזהמת ביותר.

אבי מושל: לתקנות מצורפת תוספת שבה מוגדר במפורט איך ייראו הצבעים על מנת ליצור אחידות בין כל הפרסומות והמודעות שייתלו.

אבי מושל: כולן ייראו בצורה אחידה כך שלציבור יהיה את המידע בצורה שקופה ואחידה, וניתן יהיה להשוות בין רכב לרכב בהתאם לרמת הזיהום שהוא פולט.

אבי מושל: את האופן שבו תחושב דרגת הזיהום אנחנו רוצים לקבוע בצורה של נוהל, על מנת שניתן יהיה לעדכן את השיטה שבה מחושבת דרגת הזיהום באופן שוטף וליצור תהליך מתמשך, כי כל כמה שנים יש שינוי ברמת הזיהום שאליו מותר להגיע ואנחנו חייבים להצמיד את הנוהל לשינויים שמתרחשים בעולם ובתקנות הייבוא לגבי כלי הרכב.

אבי מושל: אלה התקנות בגדול.

אופיר אקוניס: תודה.

אופיר אקוניס: ציפי, בבקשה.

ציפי איסר-איציק: אני שמחה ורוצה לברך על התקנות האלה.

ציפי איסר-איציק: זו סנונית ראשונה בשורה ארוכה של תקנות שניצבות בפני המשרד להגנת הסביבה.

ציפי איסר-איציק: חוק אוויר נקי הוא חוק שעתיד להוביל למהפכה באיכות האוויר שאנחנו נושמים.

ציפי איסר-איציק: כולנו יודעים שכבר היום אחד מכל חמישה ילדים בגוש דן סובל ממחלה נשימתית כתוצאה מחשיפה לחלקיקים, שהתחבורה היא אחד הגורמים המרכזיים לקיומם.

ציפי איסר-איציק: הגם שאנחנו נמצאים באיחור של כמה חודשים – לפי החוק התקנות היו צריכות להיות מאושרות לפני כמה חודשים - אני שמחה שבסופו של דבר יוזם הסעיפים האלה בתוך החוק הפך להיות השר והוא דאג שיהיו לנו תקנות.

ציפי איסר-איציק: אני מצפה ליישומן, וכארגון סביבתי אנחנו מתכוונים לעקוב ולפקח אחר יישומן, ולוודא שבשיתוף פעולה עם משווקי הרכבים ויבואני הרכבים בארץ הדבר הזה יקרה.

ציפי איסר-איציק: מבחינה מקצועית אנחנו רוצים להעיר הערה אחת.

ציפי איסר-איציק: כפי שאמר השר, כרגע זה מתבסס על נוסחה מהוועדה למיסוי ירוק.

ציפי איסר-איציק: ככל שהנושא של מחויבות להפחתת פליטת גזי חממה יהפוך למשהו יותר קונקרטי – זה הולך לקרות בסוף השנה וכולנו מעריכם שישראל תהפוך להיות מדינה מפותחת שתהיה מחויבת בהפחתה, מה שלא קורה היום - נצטרך לתת את הדעת גם לפליטת גזי חממה מתחבורה.

ציפי איסר-איציק: הנוסחה שקיימת היום בתוך הוועדה למיסוי ירוק לא נותנת משקל מספיק לפליטה של גזי החממה.

ציפי איסר-איציק: המדרג שיש כאן כרגע נותן יותר משקל לזיהום המקומי.

ציפי איסר-איציק: לעת הזאת יכול להיות שאפשר לברך על כך ולצאת לדרך עם הדבר הזה, אבל צריך לקחת בחשבון, במסגרת הנוהל שתצטרכו לעדכן, גם את הנושא של פליטת גזי חממה כקריטריון חשוב ודרך מאוד מרכזית למאבק במשבר האקלים.

ציפי איסר-איציק: מעבר לכך, אנחנו מברכים את הוועדה על הדיון הזה ומקווים שהיא תאשר היום את התקנות החשובות ונוכל לצפות לעתיד טוב יותר.

אופיר אקוניס: נדמה לי שהיא תאשר.

אופיר אקוניס: בבקשה, גברתי.

טל ברנר דרורי: אני יושבת-ראש איגוד יבואני הרכב הדו-גלגלי.

טל ברנר דרורי: אני מייצגת ציבור שמהווה כ-3% מסך הרכבים שנעים בארץ.

טל ברנר דרורי: אנחנו תומכים בחקיקה הזאת.

טל ברנר דרורי: יש לנו שתי בקשות לעניין התקנות.

טל ברנר דרורי: הבקשה הראשונה מתייחסת לעצם הפרסום, באופן שיאפשר זיהוי או בידול של הנתונים במדד הצבע או בספציפיקציות כפי שניתן באופנועים לעומת רכב.

טל ברנר דרורי: מאחר שברכב בסיס הנתונים שונה מבסיס הנתונים של אופנועים יש חשיבות שהציבור יוכל להבחין בין הנתונים שמאפיינים רכב לבין אלה של רכב רגיל לדו-גלגלי.

טל ברנר דרורי: חשוב שיידעו שהכתום של רכב שונה מהכתום של אופנועים, משום שהנוסחה שונה לחלוטין, הבסיס אחר.

טל ברנר דרורי: הדבר האחר, אני רוצה לבקש השהייה.

טל ברנר דרורי: אני מתנצלת מראש שאני מבקשת את ההשהיה הזאת, מפני שאנחנו באמת בעד התקנות.

טל ברנר דרורי: ההשהיה היא אך ורק לדו-גלגלי ולפרסום לגבי הדו-גלגלי.

טל ברנר דרורי: הצטרפנו להליך של גיבוש, ליקוט הנתונים, ואנחנו מבקשים את ההשהיה מאחר שאנחנו נמצאים היום בשיתוף פעולה פורה מול המשרד אבל, לדאבוני הרב, עדיין לא הספקנו להעביר את כל הנתונים למשרד.

טל ברנר דרורי: רק אני, כיבואן אחד, צריכה ללקט נתונים מלמעלה ממאה רכבים שצריכים לעבור לוועדה.

טל ברנר דרורי: אם ברכב בסיס הנתונים היה אותו דוח מיסוי ירוק, שריכז וליקט במהלך השנים האחרונות את כל הנתונים, בדו-גלגלי הדבר לא נעשה.

טל ברנר דרורי: כולכם יודעים שמיסוי ירוק לא חל על דו-גלגלי בשלב הזה, כולנו גם קראנו את זה היום בבוקר.

טל ברנר דרורי: נאמר שם שהאפקטיביות שהם צופים בשלב הזה נמוכה.

טל ברנר דרורי: בסיס הנתונים שצריך להוות את הכלי לעבודה ולגיבוש הנוהל עדיין לא מלא, ועם כל הרצון הטוב ושיתוף הפעולה ההדדי עם המשרד, אנחנו עדיין לא מגובשים.

טל ברנר דרורי: הצטרפנו לעניין הזה לפני מספר חודשים מועט.

אתי בנדלר: טיוטת הנוהל הועברה אליכם?

טל ברנר דרורי: כן, בהחלט.

טל ברנר דרורי: במהלך ינואר הועברה אלינו הפניה.

טל ברנר דרורי: הייתה אינטנסיביות של עשייה משותפת, אבל היא לא מושלמת.

אתי בנדלר: יש לכם הערות שהעברתם למשרד?

טל ברנר דרורי: בהחלט.

טל ברנר דרורי: יש לנו גם תשובות של המשרד, שאמר שאנחנו צריכים לשבת ולגבש דברים נוספים לנוהל העבודה.

טל ברנר דרורי: אנחנו אכן רוצים לעשות את זה, אבל היינו שמחים אם אפשר היה לגבש את הנוהל בשיתוף פעולה כמו שהיה עד היום ולא להביא למצב שניכנס לסד של לוחות זמנים שסופו יהיה שהיבואנים ייאלצו לא לפרסם – שזו מכה ניצחת – או יאלצו, חלילה, להיות עבריינים, שזה דבר שבטח לא נרצה לעשות כציבור.

טל ברנר דרורי: אנחנו רגילים לעבוד בשיתוף פעולה מלא עם המשרדים, בין אם זה משרד התחבורה במהלך השנים, שהוא המשרד שמשיק לנו במהלך כל פעילותנו, גם עם המשרד להגנת הסביבה שיתוף הפעולה היה מצוין, ואנחנו רוצים להמשיך עם זה.

טל ברנר דרורי: אבל אנחנו מבקשים שנעשה את זה באופן כזה שיתאפשר לעבוד על בסיס נתונים מאוד רחב, מלא ומדויק של כל היצרנים.

טל ברנר דרורי: אני רוצה לסבר את אוזניכם, אנחנו לא מדברים על בסיס נתונים של רכבים מהשנה האחרונה או השנתיים האחרונות שקל ללקט את הנתונים לגביהם.

טל ברנר דרורי: גם היצרנים אמורים להמציא נתונים של רכבים שנמצאים אצלם כבר שנים אחורה, שאותם אנחנו מוכרים ומשווקים.

טל ברנר דרורי: לא מדובר רק על פרסומת אלא על נתון שיהיה מצוי גם באולמות התצוגה שלנו.

טל ברנר דרורי: זה בסיס נתונים רחב, שהיינו שמחים לעבוד על פיו מכאן ואילך.

טל ברנר דרורי: מבקשים השהיה.

אופיר אקוניס: לכמה זמן?

אופיר אקוניס: שלושה חודשים?

טל ברנר דרורי: בתקנות האלה מדובר על שלושה חודשים, תנו לנו 180 יום כדי שנוכל לגבש את זה.

טל ברנר דרורי: המשרד התחייב בפניי בצורה חיובית להירתם לעבוד אתנו בצמידות, וגם אנחנו נרתמים.

טל ברנר דרורי: אבל בואו נעשה את זה כמו שצריך.

אופיר אקוניס: תודה.

אופיר אקוניס: עורך דין וייזר, בבקשה.

עמנואל וייזר: אני מבקש להתייחס לשתי נקודות.

עמנואל וייזר: האחת, נושא הצבעים.

עמנואל וייזר: זה לא נושא משפטי, אבל הדרך שבה זה מוגדר כרגע בתקנות היא לדעתי לא נכונה ולא טובה.

עמנואל וייזר: הצבעים משתנים בהתאם לנייר שעליו מדפיסים, סוג הדיו.

עמנואל וייזר: אפילו אם תיקח את התקנות שיודפסו במדפסת פה ותדפיס על מדפסת אחרת אתה יכול לקבל צבעים אחרים.

עמנואל וייזר: ישנם תקנים בעולם לצבעים, הדרך הנכונה היא להגדיר את הסולם הזה לפי התקנים בעולם ולא לפי צבע שיצא במקרה במדפסת מסוימת.

קריאות: זה מוגדר.

אופיר אקוניס: לצד סולם הצבעים יש מספרים, מ-1 עד 15.

עמנואל וייזר: אם מופיעה בתקנות הפנייה לתקן בין-לאומי של צבע - מצוין.

עמנואל וייזר: אני לא ראיתי את זה כשהסתכלתי.

עמנואל וייזר: הדבר השני הוא הפניה לנוהל באתר המשרד.

עמנואל וייזר: אני חושב שפה יש בעיה משפטית.

עמנואל וייזר: הנוהל הזה אמור להיות חלק מהתקנות, הוא קובע מה צריך יהיה לסמן שם, ומן הראוי שיופיע בתוך התקנות.

עמנואל וייזר: לא רק משום שזה מצריך אנשים לחפש – הבוקר ניסיתי ולא איתרתי את זה באתר המשרד – אלא גם משום שכרגע כולנו מדברים על הנוסחה שכולם יודעים מהי, אבל הנוסחה הזו יכולה מחר בבוקר להשתנות בלי שאף אחד יידע על זה, פשוט כי אנשי המשרד החליטו לשנות אותה באתר.

עמנואל וייזר: הדרך הנכונה היא שהנוסחה הזו תעמוד לפני הוועדה, הוועדה מאשרת אותה כחלק מהתקנות.

עמנואל וייזר: בדיוק כמו שמאשרים תוספת עם צבעים צריכה להיות תוספת עם המספר.

עמנואל וייזר: מתי שירצו לשנות אותה זה יבוא לפני הוועדה כדי שתאשר.

אופיר אקוניס: תודה רבה, עורך הדין וייזר.

אופיר אקוניס: בבקשה, אדוני.

יורם דרורי: אני נציג ארגון הפרסום הישראלי.

יורם דרורי: עבדנו בשיתוף עם כל המשרדים ועם איגוד יבואני הרכב בשביל לייצר את הדרך שבה זה יפורסם.

יורם דרורי: לצבעים יש תקנות בין-לאומיות.

יורם דרורי: צבעים מורכבים מארבעה צבעי דפוס, ליד כל אחד מהמספרים האלה נמצאים הערכים שמאפשרים לכל יבואן, לכל משרד פרסום ולכל בית דפוס לעבוד לפיהם.

יורם דרורי: אני מסכים אתך שיש קצת הבדל, כי על נייר עיתון זה יוצא קצת יותר כהה, על נייר נטול עץ זה יוצא קצת יותר בהיר, ועל נייר כרומו זה יוצא בכל נפלא, וזה תלוי בשיטות הדפוס.

יורם דרורי: אבל צריך להבין שמדובר בסוג של סקאלה, כשיש הבדל מאוד ברור בין צבעי האדום, הכתום-צהוב והירוק, ויש גם מספרים שמלווים את זה, מה שאמור להקל על האנשים להבין איפה נמצא הרכב שאותו הם שוקלים לקנות.

יורם דרורי: במודעות הפרסומת אמורה להופיע גם סקאלת וגם קבוצת הזיהום.

יורם דרורי: מהבחינה הזו, אני חושב שנעשתה עבודה כדי שיהיה בהיר וברור לכל בר בי רב.

אופיר אקוניס: תודה.

אופיר אקוניס: בבקשה, אדוני.

יקי אנוך: קודם כול, אני רוצה לברך על כל מה שנעשה פה היום, בעניין הזה ובעניין זיהום אוויר ואוויר נקי.

יקי אנוך: אני חושב שזה בנפשנו ובחיינו.

יקי אנוך: נושא האופנועים לא היה לכל אורך הדרך אז יצא לי לעבור עליו רק בסוף.

יקי אנוך: אני חושב שזו תהיה טעות לעשות דירוג שונה בין הרכב לבין האופנועים.

יקי אנוך: זה יטעה את הציבור.

יקי אנוך: גם אם רוצים להישאר בשבע דרגות, צריך לשאוף למספרים מ-1 עד 15 של מספרים אי-זוגיים, שזה יהיה הרבה יותר קרוב לסקאלה אולטימטיבית, שכל מי שיסתכל עליה יוכל לראות ולהבין, ומזה לגזור.

יקי אנוך: כנ"ל לגבי הצבעים.

יקי אנוך: זאת אומרת, גם אם מדלגים על צבעים באמצע, אותם שבעה צבעים שיופיעו בסקאלה יהיו בדיוק אותם צבעים, כך שנדבר בשפה משותפת וכל מה שקשור לתחום הרכב במדינת ישראל ידבר באותה שפה, באותם צבעים.

יקי אנוך: זה יהיה מובן לכל אחד ולא יטעו בין האדום של זה ששונה מהכחול של השני.

יקי אנוך: הערה נוספת שלי היא לנושא פליטת גזי חממה.

יקי אנוך: בתהליך שעברנו העלינו את הנושא.

יקי אנוך: הייתה בחירה של המשרד לאיכות הסביבה פחות להתייחס, מהסיבות שלו, אני לא מבקר את הסיבות שלו.

יקי אנוך: המשרד לאיכות הסביבה הוא זה שהחליט על מינון הנוסחה או היה גורם משמעותי.

יקי אנוך: אנחנו עדיין חושבים שצריך לתת משקל לנושא של גזי החממה.

יקי אנוך: אנחנו חושבים שה-CO2 צריך לקבל את המשקל הראוי לו בנוסחה.

יקי אנוך: אני מניח, שכמו כל דבר, אם בעוד שנה נעשה רביזיה נצטרך להכניס את הנושא של ה- CO2 במשקל כבד יותר.

יקי אנוך: הערת אגב, לנו אין התנגדות לכך שנושא האופנועים יידחה בחצי שנה או יותר.

אופיר אקוניס: טוב, נשמע גם את עמדת המשרד.

אופיר אקוניס: בבקשה, אבי.

אופיר אקוניס: תתייחס להערות ונעבור להקראה.

אבי מושל: קודם כול, המשקל שניתן לגזי החממה בנוסחה.

אבי מושל: לקחנו את המספרים שלפיהם נקבעה הנוסחה מתוך מחירים שנקבעו לכל אחד מהמזהמים בעלויות חיצוניות באירופה, הטמענו אותם גם בארץ – גם דרך הוועדה למיסוי ירוק וגם בנוהל הפרסום של המזהמים.

אבי מושל: המשקל שניתן ל- CO2, שהוא גז החממה, נראה לכאורה כנמוך, הוא 30 יורו לטון לעומת 20,000 יורו לטון לחלקיקים - - -

יקי אנוך: המכנה הוא 30, ו-30 שמחולק ב-30 זה אחד.

אבי מושל: את כולם מחלקים ב-30, זה לא משנה.

אבי מושל: המשקל נראה לכאורה נמוך, אבל סדר הגודל של פליטת גזי חממה מרכב הוא לפחות שלושה סדרי גודל – כלומר פי אלף ומעלה - לעומת כל אחד מהמזהמים האחרים.

אבי מושל: לכן, כשמכפילים את סדרי הגודל של הפליטה במחיר שניתן לו, יש לו משקל מאוד גבוה בחישוב הסופי.

אבי מושל: המשמעות של שינוי התמהיל הזה היה עידוד כלי רכב שהזיהום שלהם גבוה יחסית, דבר שאנחנו לא חושבים שצריך לקרות.

אבי מושל: אז התמהיל הוא פחות או יותר, לפי צורת החישוב הנוכחית, 50% גזי חממה ו-50% יתר המזהמים.

אבי מושל: אני חושב שזה ראוי וכך צריך להיעשות.

אבי מושל: אנחנו להתייחס גם לבעיה הגלובלית וגם לבעיה המקומית.

אופיר אקוניס: ולגבי הערתו של עורך הדין וייזר?

אבי מושל: לגבי הערתו של עורך הדין וייזר ניתנה כבר תשובה מאיגוד המפרסמים.

אבי מושל: זה על דעתנו.

אבי מושל: בדקנו אתם כיצד ניתן לעשות אחידות כמה שיותר גבוהה ברמת הצבעים, הרקע חייב להיות בצבע אחיד - בכל המודעות הוא צבע לבן - יש פירוט של המינון של כל אחד מהצבעים.

אבי מושל: אני חושב שזה מספק.

אתי בנדלר: אני לא בטוחה באשר לתשובתך, אבל נתייחס לזה בהמשך.

אופיר אקוניס: מאה אחוז.

אופיר אקוניס: ומה לגבי בקשתה של הגברת ברנר, שביקשה השהייה?

אבי מושל: יש תקופה של שלושה חודשים עד כניסת התקנות לתוקף.

אבי מושל: אני חושב שבתוך התקופה הזאת אפשר להתארגן.

אופיר אקוניס: סעיף 5.

אופיר אקוניס: האם הדבר מספק אותך, גברת ברנר?

טלי ברנר דרורי: לצערי, אני חושבת שלא.

טלי ברנר דרורי: אם אני למדה ממה שנעשה בתחום הרכב, להם זה לקח למעלה משנה לגבש, והם הסתמכו ונעזרו בפעילות שעשה משרד האוצר עם ועדת מיסוי ירוק וריכוז הנתונים נעשה בצורה של שיתוף פעולה בין-משרדי עם משרד האוצר.

טלי ברנר דרורי: היה להם בסיס נוח לצאת ממנו הלאה, בשעה שאנחנו צריכים ללקט את כל הנתונים לבד, עם המשרד להגנת הסביבה, ולבנות את בסיס הנתונים.

טלי ברנר דרורי: אני חושבת ששלושה חודשים כדי להכיר מערכות, בשעה שזה לא תלוי אך ורק בנו אלא גם ביצרנים שונים של כל היבואנים שמיוצגים בארץ, אני חושבת שפשוט לא נספיק וחבל מראש להיכנס למצב כזה.

אופיר אקוניס: המשמעות של בקשתך היא לחצי שנה במצטבר.

טלי ברנר דרורי: כן, בהחלט.

אופיר אקוניס: נשמע גם את השר, שוודאי יחזור מהריאיון עד שנגיע לתקנה 5.

אבי מושל: הייתה עוד הערה, לגבי הדירוג שונה לכלי רכב ואופנועים.

אבי מושל: חשבנו שצריך להיות דירוג שונה כי לא כל המזהמים שנכללים בכלי רכב נכללים בדירוג לאופנועים, כי אין נתונים לגבי אופנועים.

אבי מושל: אנחנו מתייחסים בנוהל רק לנתונים שהחברות שמשווקות את האופנועים כבר מחויבות אליהם.

אבי מושל: ברגע שיהיו נתונים נוספים ניתן יהיה להוסיף אותם דרך הנוהל, ואז אולי לאחד את הנתונים.

אבי מושל: כרגע זה בלתי אפשרי, ולכן נקבע בשתי סקאלות שונות.

אבנר פלור: מבחינת התקנות, הן תואמו אתנו ואנחנו מסכימים להן.

אבנר פלור: במסגרת המיסוי הירוק אנחנו מחויבים נוהל, שיהיה רישום ברישיון הרכב של קבוצת הזיהום.

אבנר פלור: לכן הנהלים צריכים להיות מתואמים ולא יכולים להיות במסגרת תקנות אלא במסגרת נוהל.

לאה ורון: האם כאשר מתקינים תקנות, התקנות לא יכול שיהיו מתואמות?

אבנר פלור: אני מדבר על הנוהל: איך לכתוב, מה לכתוב, איך לחשב.

אבנר פלור: הכול חייב להיות במסגרת נוהל.

אתי בנדלר: והנוהל מתואם אתכם?

אבנר פלור: הנוהל מתואם אתנו.

אבנר פלור: אני רוצה להעיר שנושא האופנועים הוא באמת טיפה יותר מורכב.

אבנר פלור: ישבנו למעלה משנה וחצי על נושא הרכב, כי כל המיסוי הירוק מתייחס אך ורק לנושא של רכב עד שלושה חצי טון, ללא אופנועים.

אבנר פלור: אני מבקש מהמשרד להגנת הסביבה לשקול את הבקשה שלהם.

גלי דינס: בתקנות קבענו שהנוהל ייקבע בהתייעצות עם מנהל אגף הרכב.

לאה ורון: אבל נשאלה שאלה על-ידי עורך הדין וייזר, מדוע הנוהל לא ישולב בתקנות.

אבי מושל: יש כל הזמן עדכון של התקינה לרכב כל הזמן.

אבי מושל: אנחנו לא רוצים שהתקנות יהיו מקובעות לפי תקינה - - -

לאה ורון: תגדיר "כל הזמן".

אבי מושל: שנה, פלוס מינוס.

אבי מושל: אני לא רוצה שהסקאלה תהיה עכשיו מקובעת ועוד שנתיים כל כלי הרכב ייכנסו בתוך דרגות 1 עד 5, כי יש לי 1 עד 15.

אבי מושל: אני כל הזמן חייב להתאים את הדרגות לכלי הרכב שמגיעים, אחרת לתקנות האלה לא תהיה משמעות.

אבי מושל: חייב שהנוהל יהיה גמיש ברמה כזאת שאוכל לעדכן אותו תדיר על מנת שכל הזמן יתאים לכלי הרכב שמגיעים.

אופיר אקוניס: אני מציע שניגש לקריאת התקנות.

אופיר אקוניס: בבקשה, עורכת הדין דינס.

גלי דינס: "תקנות אוויר נקי (גילוי נתוני זיהום אוויר מרכב מנועי בפרסומת), התשס"ט -2009.

גלי דינס: בתוקף סמכותי לפי סעיף 38(ב) ו – (ו) לחוק אוויר נקי, התשס"ח - 2008 (להלן - החוק), בהתייעצות עם שר התחבורה והבטיחות בדרכים, ובאישור ועדת הכלכלה של הכנסת לפי הסעיף האמור ולפי סעיף 2(ב) לחוק העונשין, התשל"ז - 1977, וסעיף 21א לחוק יסוד: הכנסת, אני מתקין תקנות אלה: "הגדרות 1.

גלי דינס: בתקנות אלה -"רכב מנועי" - כהגדרתו בסעיף 38 לחוק, ולמעט אופנוע.

גלי דינס: דרגת זיהום אוויר 2.

גלי דינס: (א) דרגת זיהום האוויר, לעניין סעיף 38(ב)(1) לחוק, הנגרמת מפעולת רכב מנועי תדורג בין 1 לבין 15 והנגרמת מאופנוע תדורג בין 1 לבין 7, ותחושב לפי הנוסחאות והטבלאות המפורטות בנוהל "גילוי נתוני זיהום אוויר מרכב מנועי ומאופנוע בפרסומת" המתפרסם באתר האינטרנט של המשרד להגנת הסביבה, עדכון הנוהל יעשה בהתייעצות עם מנהל אגף הרכב במשרד התחבורה.

גלי דינס: (ב) דרגת זיהום האוויר תוצג באופן המפורט בפרטים 1 ו- 2 לתוספת, לפי מפתח הצבעים בפרט 3."

אתי בנדלר: ברשותך, אדוני היושב-ראש, שתי הערות.

אתי בנדלר: הערה אחת, הסעיף המסמיך דן בשני נושאים: בפרסומת לרכב חדש, ובסעיף (ד) של סעיף 38 נאמר "בעסק שבו נמכר או משווק רכב חדש תוצג במקום בולט ובצבע ובגודל ברורים לעין, הודעה הכוללת את הפרטים האמורים בסעיף (ב)".

אתי בנדלר: הפרטים האמורים בסעיף (ב) הם הפרטים שאמורים להיות מוצגים בפרסומת שאליה מתייחסות התקנות.

אתי בנדלר: סברתי שעל מנת למנוע ספק כלשהו כדאי בגוף התקנות עצמן, בתקנה 2(א), לומר מפורשות שדרגת זיהום האוויר לעניין סעיף 38(ב)(1), שזו הפרסומת, ו-(ד), שזו המודעה, כדי שיהיה ברור שהתקנות האלה חלות גם לעניין המודעה שיש לפרסם במקום העסק, כי לא הייתי רוצה שיתחילו אחר כך בבעיות פרשנות, שמא מדובר אך ורק - - -

גלעד ארדן: קיבלנו, צודקת.

אופיר אקוניס: בסדר, אז להוסיף את זה.

אתי בנדלר: הערתי השניה מתייחסת לתקנת משנה (ד) המדברת על מפתח הצבעים בפרט 3.

אתי בנדלר: כשקראתי את התקנות במשרדי לא היו הערות לעניין זה, עד שלפני שנכנסנו לוועדה הוצגה בפניי הדפסה משופרת של התקנות, שבה הצבעים נראים בצורה יותר ברורה ויותר חדה.

אתי בנדלר: כידוע, התקנות אמורות להיות מפורסמות ברשומות, וכפי שהזכיר עורך הדין וייזר קודם, עלולות להיקבע פרשנויות לא רצויות בהקשר הזה, שאם יש סטייה מהצבע זה לא עונה לדרישת התקנות.

אתי בנדלר: אם זה מטריד מאן דהוא, ניתן להוסיף הוראה, כפי שיש למשל הוראה בחוק הפרשנות שחלה לגבי טפסים ואומרת שטופס שנקבע בחיקוק, סטייה קלה ממנו, שאין בה כדי לפגוע בעיקר או להטעות אינה פוסלת את הנעשה לפיו.

אתי בנדלר: גם כאן אפשר להוסיף תקנה, תקנת משנה או הוראה, האומרת שפרסומם מכיל סטייה קלה מהצבעים הכלולים בתוספת, שאין בה כדי לפגוע, יראו פרסום כזה כפרסום לפי התקנות.

אתי בנדלר: אז אני חושבת שלא תהיה שום בעיה.

אתי בנדלר: אם נציגי המשרד אינם בטוחים שיש צורך בכך, אני מציעה שהוועדה תאפשר להם להוסיף תוספת כזאת, לאחר היוועצות בממונים על נוסח החוק במשרד המשפטים.

יורם דרורי: ברשותכם, אני רוצה להצטרף בתמיכה גורפת למה שהציעה היועצת המשפטית.

יורם דרורי: יש לזה מקום ויש בזה טעם.

יורם דרורי: מאחר שדברים מודפסים בשיטות הדפסה שונות, צבעי הנייר הלבן משתנים מנייר עיתון לנייר כרומו, ולכן תוספת כזאת בחוק יכולה למנוע בעיות קנטרניות מיותרות בעתיד.

קריאה: מצורף מספר.

אתי בנדלר: מה זה המספר?

אתי בנדלר: מה הוא מייצג?

אתי בנדלר: איזה תוקף חוקי יש למספר הזה?

אתי בנדלר: אני לא מדברת מבחינת הדפסים אלא מבחינה חוקית.

אבי מושל: המספר הוא לפי דרגות המיסוי שנקבעו יחד עם רשות המסים.

גלעד ארדן: התאמנו לאמות המידה שנקבעו כדי שנדבר באותה שפה בסופו של דבר.

לאה ורון: אבל בעמוד השני של התוספת כתוב: "יש להשתמש במפתח הצבעים כמפורט להלן".

לאה ורון: יש מפתח עם 0X8X וכו'.

לאה ורון: מה מייצגים המספרים האלה?

יוסי ענבר: זה שם הצבע.

יורם דרורי: כל תמונת צבע שאתם רואים, בכל אמצעי מודפס, מורכבת משילוב של ארבעה צבעים: שחור, כחול, אדום וצהוב.

יורם דרורי: מה שאתם רואים בסימונים זה את סדר הצבעים המקובל בדפוס, כאשר X מייצג 100% מהצבע, 8 מייצג 80% מהצבע, 2 מייצג 20% מהצבע.

יורם דרורי: זאת אומרת שבכדי להגיע לירוק מסוים צריך 10% שחור, 70% כחול, 50% צהוב, ואין אדום בכלל – אפס אדום.

אתי בנדלר: זה הבסיס.

אתי בנדלר: בכל מקרה הוא מקבל אותו אפקט?

יורם דרורי: בכל מקרה.

יורם דרורי: כל בית דפוס וכל משרד פרסום עובדים לפי הוראות הצבעים האלה.

אתי בנדלר: זה ברור.

אתי בנדלר: קח את הצבע הבסיסי כחול, 100% כחול, האם כשהוא יפורסם על נייר כרומו או נייר עיתון, זה ייתן את אותו צבע בסופו של דבר?

יורם דרורי: אמרתי שאני מצטרף להצעתך בשמחה מאחר שבדיוק את אותו כחול, בשיטות דפוס שונות, על ניירות שונים, יקבל גוון שונה.

אבי מושל: בכל מקרה, יש חובה לפרסם את כל הסקאלה, להגיד איפה נמצא הרכב הזה בתוך הסקאלה ולציין את הצבע ואת המספר שזהים לסקאלה.

גלעד ארדן: אין שום סיבה שנרדוף אחרי מישהו שיש אצלו סטייה קלה.

אופיר אקוניס: גם אני לא רואה מניעה לגבי המספור.

אופיר אקוניס: הבנו את העניין.

גלעד ארדן: לא ארדוף אחרי אף אחד אם כתוב שהוא ב-5, אבל זה נראה טיפה יותר בהיר.

אופיר אקוניס: עורך הדין וייזר, למה המספור לא מספיק?

עמנואל וייזר: גם מר דרורי אמר שהרקע שעליו מדפיסים משנה את הצבע.

עמנואל וייזר: ברגע שמשתמשים בתקן, זה מגדיר את הרקע ואיך הצבע צריך להיראות.

עמנואל וייזר: התקן הוא מספר חד-משמעי שאומר איך נראה הצבע, נקודה.

אבי מושל: המטרה של הצבעים היא לתת אינדיקציה לציבור מה מזהם יותר ומה מזהם פחות, שזה יהיה קליט.

אבי מושל: אני לא חושב שיש פה - - -

גלעד ארדן: אתם כנראה חוששים שנאכוף את זה בצורה דרקונית, אני רוצה להפיג את החשש הזה.

גלעד ארדן: יש לנו דברים יותר דחופים.

אופיר אקוניס: אני מסכים.

אופיר אקוניס: אני מצטרף לעמדה שהמספר הוא הקובע.

אופיר אקוניס: אני מאשר את תקנות 1 ו-2, כולל התיקון של היועצת המשפטית של הוועדה, וסעיף (ד).

גלעד ארדן: האם המשרד הציג את התשובה לגבי בידול האופנועים?

אופיר אקוניס: אבי אמר שהוא לא רואה צורך בדחייה.

גלעד ארדן: אבל אנחנו כן מוכנים לתת בידול נוסף בפרסום.

אתי בנדלר: הערה נוספת היא לגבי הנוהל שיש אליו הפניה בתקנה 2(א).

אתי בנדלר: בררתי הבוקר ונוכחתי לראות שהנוהל עדיין לא מפורסם באתר האינטרנט.

אתי בנדלר: לפני תחילת הישיבה נאמר לי שהנוהל יפורסם לפני שיפורסמו התקנות ברשומות, כי הנוסח שלו הוא סופי.

אתי בנדלר: דא עקא, שמעתי כרגע מהגברת ברנר שיש להם הערות לגבי הצעת הנוהל, משום שהם עדיין לא הצליחו ללקט מיצרני הרכב את כל הנתונים הרלוונטיים לצורך אותו נוהל.

גלעד ארדן: איפה הבעיה?

גלעד ארדן: איזה נתונים את לא מצליחה ללקט?

טלי ברנר דרורי: הצטרפנו להליך הזה בשלב מאוד מאוחר, לפני שלושה חודשים.

טלי ברנר דרורי: התבקשנו להעביר נתונים למשרד להגנת הסביבה, ואני יכולה להגיד שהעברנו מעט מאוד נתונים כי קיבלנו מעט מאוד נתונים מהיצרנים.

טלי ברנר דרורי: בשביל לסבר את האוזן, יבואן מקומי – ואני אתן את עצמי כדוגמה, כי אני יבואן מקומי, עופר אבניר - מייצג כ-100 אופנועים שמגיעים לארץ מדי שנה ומאושרים לייבוא ורישוי.

טלי ברנר דרורי: לא מדובר דווקא על דגמים שעברו תקינה בשנים האחרונות ואז קל מאוד להמציא את תעודות המעבדה.

טלי ברנר דרורי: הנתונים לגבי זיהום אוויר נמצאים בתעודות המעבדה שמאשרות דגם כאב טיפוס.

טלי ברנר דרורי: אם אנחנו מדברים על אופנוע שהוא בן חמש או שש ועדיין מאושר לייבוא לארץ היום, תעודות המעבדה שלו נמצאות בארכיונים באיזשהו מקום וצריך לחלץ אותן.

טלי ברנר דרורי: כמובן שלגבי דגמים חדשים שאושרו לייבוא כאב טיפוס השנה קל מאוד להמציא את הנתונים.

טלי ברנר דרורי: משרד התחבורה מכיר את זה, אנחנו נדרשים להמציא את זה בשוטף כעניין שגרתי והנתונים האלה זמינים.

טלי ברנר דרורי: לדוגמה, העברתי למשרד נתונים לגבי דגמים חדשים של שניים או שלושה אופנועים, לא יותר מזה.

טלי ברנר דרורי: אם אני מייצגת איגוד שלם של מספר יבואנים, שאצל כל אחד יש עשרות דגמים, אנחנו מדברים על מאסת נתונים שלא תיאסף בכמה ימים.

טלי ברנר דרורי: זה לא תלוי רק בנו.

גלעד ארדן: אני רוצה להזכיר לכולנו, לא מדובר פה על איסור לייבא כלי רכב.

גלעד ארדן: מדובר על הדרישה שאם עושים להם פרסומת, לכלול בתוכה נתונים.

גלעד ארדן: תאיצו את ההליך מול היצרנים שאתם מייבאים מהם.

גלעד ארדן: אם תגידי לי שזה כך חמש שנים, אז אדחה בחמש שנים?

טלי ברנר דרורי: לא אמרתי שזה ייקח חמש שנים.

טלי ברנר דרורי: בדרך כלל, הנטייה היא לפרסם דגמים חדשים יותר, אבל אני צריכה גם לפרסם את הנתון הזה באולמות התצוגה, ובאולמות התצוגה נמצאים כל הדגמים מכל השנים, שאושרו לייבוא השנה, 2009.

טלי ברנר דרורי: אנחנו מדברים על עשרות דגמים.

טלי ברנר דרורי: לא אעמוד בזה, לא אני ולא אף יבואן.

טלי ברנר דרורי: אז מראש, הצטרפתי מאוחר - - -

גלעד ארדן: ביקרתי באולמות התצוגה שלכם ואין עשרות דגמים.

טלי ברנר דרורי: אתה מוזמן לבוא אתי לתל-אביב, נעשה סיור בכמה אולמות תצוגה, לא רק בשלי, ואשמח להראות לך.

אופיר אקוניס: כמה דגמים יש באולם תצוגה?

טלי ברנר דרורי: באולם התצוגה שלי אני חושבת שיש כרגע 80.

טלי ברנר דרורי: יש יבואנים שיש אצלם פחות, אנחנו מדברים על 20, ויש האלה שיש להם יותר.

טלי ברנר דרורי: אין את הנתונים האלה עדיין.

טלי ברנר דרורי: אף אחד לא מתנגד, כולם מבינים שצירפו אותנו להליך הזה מאוד מאוחר.

טלי ברנר דרורי: במהלך ינואר רק התחלנו את הדברים האלה.

טלי ברנר דרורי: משרד התחבורה לא חשב שאנחנו חלק מזה, איגוד יבואני הרכב סיפר לי שאתם התהליך נעשה בפרק זמן מאוד ארוך.

גלעד ארדן: עוד 45 יום זה יפתור את הבעיה?

טלי ברנר דרורי: אני חושבת שזה מעט מדי.

גלעד ארדן: בכנסת לא מקבלים בדיוק מה שרוצים.

לאה ורון: יש פה אי-הבנה, אני מבינה שמה שהיושב-ראש מציע לכם זה 45 יום מעבר ל-90 של תחילת התקנות.

גלעד ארדן: זה 135 יום.

טלי ברנר דרורי: אני רוצה להדגיש שוב שאנחנו לא מתנגדים.

טלי ברנר דרורי: מדובר על ציבור של 3% מכלל הרכב.

טלי ברנר דרורי: כששוקלים את הנזק מול התועלת – והתועלת היא כנראה רבה – הנזק גדול מאוד לכל הציבור הזה .

טלי ברנר דרורי: זה לא שנעשה פה עוול אם זה יידחה בפרק זמן שיאפשר לנו לעבוד מול המשרד.

גלעד ארדן: זה עוול לציבור.

גלעד ארדן: הציבור רוצה לרכוש אופנועים פחות מזהמים.

גלעד ארדן: מה את כועסת?

גלעד ארדן: האינטרס שלי הוא שיהיה לציבור מכסימום מידע כשהוא בא לרכוש.

טלי ברנר דרורי: אבל זה לא מידע מדויק ונכון .

אופיר אקוניס: גברת ברנר, אני הצעתי הצעה.

אופיר אקוניס: אם את לא מקבלת אותה נוכל לחזור לנוסח הרגיל, של 90 יום.

טלי ברנר דרורי: אני בידיכם.

אופיר אקוניס: את לא בידינו, זו הצעה די נדיבה בעיניי, ידידותית, לא לעומתית.

אופיר אקוניס: הצעתי עוד 45 יום, אם את לא רוצה נישאר על 90 יום.

אופיר אקוניס: אין בעיה.

טלי ברנר דרורי: הייתי שמחה מאוד אם אפשר היה לאפשר, מתוך הבנה של הוועדה את האילוץ ולוחות הזמנים, ומתוך העובדה שלא הייתה התנגדות של משרד התחבורה ויש הבנה שלהם שנכנסנו לעניין בשלב מאוחר, לאפשר לנו לסיים את הדברים בלוח זמנים ראוי.

טלי ברנר דרורי: אמר מנהל אגף הרכב שאין לו התנגדות.

אבנר פלור: אל תגידי בשמי מה אני אומר.

אבנר פלור: לא אמרתי עוד 90 יום, אמרתי של-45 יום אני מסכים.

אמיר זלצברג: לפני ארבעה חודשים בערך מהנדס אבנר פלור פנה בבקשה שתעבירו את כל התעודות.

אמיר זלצברג: קיבלתי לידיי בערך 60 תעודות כאלה.

אמיר זלצברג: מדובר בסך הכול בתעודה שהרכב, קרי האופנוע, עומד בתקינה האירופית, זה הכול.

אמיר זלצברג: יש שם נתונים על הרעש, על זיהום האוויר, על ההספק, הרבה נתונים.

אמיר זלצברג: יושבים פה הרבה יבואני רכב אחרים, לא צריך לקחת הרבה זמן לקבל תעודה כזו מהיצרן, שמראה שכל רכב שאתם מייבאים עומד בתקינה.

טלי ברנר דרורי: להביא את התעודה שהוא עומד בתקינה – בוודאי.

טלי ברנר דרורי: אין את הנוסחה, אתה רוצה את הנתונים.

אופיר אקוניס: האם גברת ברנר מקבלת את ההצעה ל-45 יום?

טלי ברנר דרורי: באילוץ.

אופיר אקוניס: באילוץ, מצוין.

יקי אנוך: אדוני היושב-ראש, אנחנו עסקנו בזה מעל שנה וחצי.

יקי אנוך: אני מכיר את המורכבות, התעסקתי בזה אישית.

יקי אנוך: זה מאוד מורכב, צריך לעשות את זה מדויק ונכון, אחרת אנחנו חשופים לתביעות ייצוגיות.

יקי אנוך: הדבר הזה חייב להיות עשוי כמו שצריך.

יקי אנוך: לא לרצות לתת את הארכה שטלי מבקשת – אני חושבת שזה יפגע בתוצאה שאתם רוצים, וכולנו רוצים את אותה תוצאה.

יקי אנוך: ישבתי מול אבי מספר ישיבות, זה לא היה פשוט, זה היה ללקט נתונים ולאסוף נתונים, עבודה מורכבת מאוד.

יקי אנוך: אני ממליץ לתת לה לעשות את העבודה כמו שצריך.

יקי אנוך: הבקשה שלה היא לא לשנות סדרי עולם, היא בדך הכול לקבל זמן לעבוד.

גלעד ארדן: טוב, נעשה את זה חמישה חודשים.

אופיר אקוניס: זה 90 יום ועוד חודשיים.

אופיר אקוניס: שלושה חודשים ועוד חודשיים, גברת ברנר.

אופיר אקוניס: אושרו תקנות 1 ו-2 עם התיקון של סעיף (ד), אנחנו רוצים להמשיך לקרוא - - -

לאה ורון: לגבי הנוהל אין שינוי?

אופיר אקוניס: אין שינוי.

אתי בנדלר: אני רוצה להבהיר למשרד שעם פרסום התקנות עליהם לפרסם גם את הנוהל.

אתי בנדלר: אם יהיה צורך לעדכן אותו בהמשך לאור הנתונים שיתקבלו, אז תעדכנו ותפרסמו.

אופיר אקוניס: תודה.

אופיר אקוניס: אני מבקש להמשיך לסעיף 3.

גלי דינס: "נתוני צריכת דלק 3.(א) נתוני צריכת הדלק, לעניין סעיף 38(ב)(2) לחוק, יהיו לפי בדיקות מעבדה, שבוצעו על ידי יצרן רכב מנועי עבור נסיעה עירונית ונסיעה בין - עירונית, בהתאם לתקן שנקבע לענין דרישת חובה לרכב לפי תקנה 282(ב) לתקנות התעבורה, התשכ"א - 1961.

גלי דינס: (ב) נתוני צריכת הדלק יוצגו באופן המפורט בפרטים 1 ו- 2 לתוספת.

גלעד ארדן: הגודל של החלק הזה אמור להיות 7% מכלל המודעה, זה מופיע בחקיקה הראשית.

גלעד ארדן: הסנקציות מופיעות גם הן בחקיקה ראשית?

גלי דינס: כן.

אתי בנדלר: מה זה "תואם לגודל המודעה"?

אתי בנדלר: אולי תסבירו את המילים האלה.

אבי מושל: בחוק מופיע שגודל המודעה חייב להיות 7% מגודל המודעה הכללי, אבל לפעמים יש מודעות שהן מאוד קטנות ולא רצינו שהאותיות בסופו של דבר יהיו בלתי קריאות.

אבי מושל: לכן נקבע גודל מינימלי של תשע נקודות.

אתי בנדלר: לא על זה אני שואלת.

אתי בנדלר: אני שואלת למה אתם מתכוונים כשאתם אומרים שגודל האותיות יהיה תואם לגודל המודעה.

אופיר אקוניס: במודעה רגילה זה 7%, במודעה קטנה מדי - - -

גלעד ארדן: 7% זה מינימום גודל האותיות, אלא אם כן זו מודעה כל כך קטנה שאם תיקחי 7% ממנה אז גודל האותיות יהיה כזה שזה בלתי קריא.

גלעד ארדן: אז אומרים שמינימום גודל האותיות יהיה תשע נקודות.

אבי מושל: אם במודעה יש אותיות כאלה גדולות, לא יכול להיות שהמודעה תהיה עם אותיות מאוד קטנות.

אבי מושל: זה צריך להיות תואם.

אופיר אקוניס: ברור.

אתי בנדלר: זה לא כתוב.

אתי בנדלר: כתוב שגודל האותיות לא יפחת מתשע נקודות, זאת אומרת שיכולים שגודל האותיות יהיה תשע נקודות גם אם האותיות בשאר המודעה הן 19 נקודות.

גלי דינס: החוק קובע שהמודעה חייבת להיות 7% מגודל הפרסומת.

גלי דינס: זאת אומרת, יכול להיות מצב של פרסומת גדולה, פלקט, וגם הפרסומת שלנו תהיה גדולה באופן יחסי.

גלי דינס: מינימום גודל האותיות צריך להיות 9 בתוך הפרסומת, אבל אנחנו רוצים שגודל האותיות יתאם את גודל המודעה, לאו דווקא את גודל האותיות במודעה.

גלעד ארדן: מה זאת אומרת גודל האותיות יהיה תואם לגודל המודעה?

גלעד ארדן: למה במודעה?

גלעד ארדן: הוא יכול להיות תואם לגודל האותיות בלבד, הוא לא יכול תואם לגודל הרכב.

אופיר אקוניס: מר דרורי, יש לך הסבר מקצועי?

יורם דרורי: אני חייב לציין לזכות כל האנשים שהיו מעורבים, גם מהמשרד לאיכות הסביבה, בראשותו של אבי, וגם ממשרד התחבורה, בראשותו של אבנר, שבצורה חיובית ובשיתוף פעולה מלא ניסינו לעשות את הדברים בצורה שתמנע שטיקים וטריקים.

יורם דרורי: בהתייחס למודעה שהיא מאוד קטנה, זה קורה לפעמים כשמפרסמים במודעות לוח מודעות לרכב חדש, ואז אם המודעה קטנה 7% זה זעיר.

יורם דרורי: נקבע גודל פונט מינימלי של תשע נקודות, שזה עדיין גודל פונט קריא.

יורם דרורי: זאת אומרת, זה נועד למנוע מיבואנים לפרסם מודעה קטנטנה, שבה לא רואים כלום.

יורם דרורי: הדוגמה ההפוכה - אם מפרסמים שלט חוצות, שגודלו הסטנדרטי הוא שישה מטרים על שני מטרים לגובה ויש בתחתיתו סטריפ בגודל 7%.

יורם דרורי: אי-אפשר להתווכח על גודל הסטריפ, כי 7% זה דבר מאוד ברור.

יורם דרורי: אבל כשנכתב משהו שאומר: בתואם לגודל השלט, זה כדי שלא יבוא מישהו, ייקח את ה-7% האלה וישאיר שם כתם לבן, ויוסיף באותיות בגודל תשעה פונט את כל החוקים, ואז לא יראו כלום.

יורם דרורי: יראו מין כתם שחור בגודל של גרגיר אבק.

יורם דרורי: לצורך העניין הכנו דוגמאות של סקיצות, ברגע שהתקנה הזאת תיכנס נעשה כנס ונעביר את זה לכל היבואנים ולכל חברות הפרסום שלהם.

יורם דרורי: זה נמצא בצורה מכובדת וקריאה בתחתית המודעה.

גלעד ארדן: דיברת יפה, לא הבנתי מה המסקנה מזה.

גלעד ארדן: מה גודל האותיות?

יורם דרורי: המסקנה מזה היא שהגודל כפוף לגודל המודעה וצריך להיות קריא וברור.

גלעד ארדן: מה זה כפוף לגודל המודעה?

גלעד ארדן: לפי שיקול דעת של הפרסומאי?

יורם דרורי: יהיה קשה מאוד לקבוע גודל אותיות כי הגדלים של המודעות משתנים מעיתון לעיתון, ממקום למקום.

גלעד ארדן: למה שגודל האותיות בהודעה שלנו לא יהיה בדיוק כמו גודל האותיות ביתר המודעה?

יורם דרורי: ואם אין אותיות?

גלעד ארדן: אז מינימום תשע נקודות.

אמיר זלצברג: אולי אפשר לראות דוגמאות.

יוסי ענבר: זה לא אכיף.

גלעד ארדן: זה מה שאני אומר, זה לא אכיף.

גלעד ארדן: מה, אני משאיר את זה לשיקול דעת הפרסומאי?

גלעד ארדן: אני מקריא לכם מהפרוטוקול מה דיברנו כאן.

גלעד ארדן: אבי אמר ככה: אנחנו מסכימים עם איגוד יבואני הרכב שאפשר להסתפק ב-5% מגודל המודעה, ובלבד שגודל האותיות יהיה גודל מינימלי.

גלעד ארדן: כלומר, במודעות קטנות האותיות לא תהפוכנה להיות מאוד קטנות עד שלא ניתן לקרוא אותן, שייקבע גודל מינימלי של אותיות.

גלעד ארדן: השאלה היא למה לא לקבוע שגודל האותיות יהיה כגודל האותיות במודעה, במידה שיש אותיות במודעה, ובמידה שלא אז לא יפחת מתשע נקודות.

אבי מושל: זה מאוד מסובך.

אבי מושל: יש בעיה.

יהודה רודד: אם אנחנו משתמשים באותיות מאוד גדולות ואני שם את אותו גודל אות, יכול להיות שאני חורג מ-7%.

גלעד ארדן: לא אכעס עליך.

גלעד ארדן: כל הדרישה היא שלא יהיה קטן מ-7%.

גלעד ארדן: אם תעשה חצי מהמודעה להתפאר בזה שהרכב שלך נקי, תאמין לי שלא נעניש אותך.

גלעד ארדן: אני לא מבין איפה הבעיה.

גלעד ארדן: בדרך כלל, רוב הפרסום של הרכב הוא תמונה של הרכב.

גלי דינס: אפשר להציע נוסח חלופי, אם יהיה מקובל על השר והוועדה.

גלי דינס: במקום "יהיה תואם לגודל המודעה" נכתוב "ימלא את שטח הפרסומת ולא יפחת מתשע נקודות".

גלי דינס: זאת הייתה הכוונה.

יורם דרורי: את בכיוון נכון.

יורם דרורי: רשמתי נוסח שאומר: באופן שימלא פרופורציונלית את שטח הפרסום (7% המדוברים), בהתאם לגודל הפרסום.

יורם דרורי: זאת אומרת, אם זה שלט שבו הסטריפ הוא ברוחב שישה מטר, גם אותיות האזהרה והסקאלה צריכים להיות פרופורציונליים ולמלא את הסטריפ הזה מקצה לקצה.

יורם דרורי: אם זו מודעה שרוחבה הוא 20 סנטימטר, אז הוא ממלא את הסטריפ הלבן באופן שהוא נעשה מקצה לקצה.

יורם דרורי: יש לנו כמה סקיצות להראות, שפותרות את העניין הזה.

אופיר אקוניס: איך זה היה באזהרה של הסיגריות?

אופיר אקוניס: זה די בסדר.

יורם דרורי: זה אחוז מסוים מהמודעה, באופן שימלא - - -

אופיר אקוניס: זה היה חובה להכניס בכל פרסום של סיגריות.

אופיר אקוניס: אולי אפשר לפי זה.

גלעד ארדן: שלח לי אתמול מנכ"ל הטוטו דוגמה מהפרסום בתאילנד.

גלעד ארדן: הוא חזר משם ורצה להציע לי את זה, כי הוא אומר שבתאילנד כמעט אף אחד לא מעשן בגלל זה.

גלעד ארדן: על כל חפיסה, כל הצד של החפיסה, זה תמונות של שיניים רקובות או משהו שאי-אפשר להסתכל עליו בכלל.

גלעד ארדן: בשלב הבא נחייב להדביק על הרכב את הצבע, שנדע מיד: אני נוסע ברכב מזהם, שכל הסביבה תראה.

יורם דרורי: אנחנו מאמצים את הנוהל של הסיגריות, זה 5%.

גלעד ארדן: הרעיון הוא לא רק להדביק ולצבוע, אלא גם להשפיע על הרגלי צריכה.

אופיר אקוניס: הגודל בסיגריות זה 5%?

אופיר אקוניס: אז זה לא מספק.

גלעד ארדן: אני רציתי 10%, הכריחו אותי להתפשר.

אתי בנדלר: ביקשתי מהמתמחה לבדוק את הנוסח לגבי הסיגריות.

אתי בנדלר: בינתיים הפנו את תשומת לבי לכך שתקנה 3, נתוני צריכת דלק, מתייחסים רק לרכב מנועי, לא כולל אופנוע.

אתי בנדלר: רציתי לשמוע הסבר מדוע.

טלי ברנר דרורי: הנתון הזה לא קיים ברכב דו-גלגלי, אצל היצרנים.

טלי ברנר דרורי: בדיקה של צריכת דלק – נתון כזה לא קיים בתקינה בכלל, וגם אצל היצרנים יש מדדים שונים ובדיקות שונות שלא משקפים.

גלעד ארדן: ההצעה של מר דרורי הייתה לא רעה, אפילו טובה.

גלעד ארדן: אתה יכול לחזור עליה?

יורם דרורי: גודל האותיות ימוקם באופן שימלא פרופורציונלית את שטח הפרסום – 7% - בהתאם לגודל הפרסום.

אתי בנדלר: אולי ימלא את גודל המודעה.

יורם דרורי: ימלא באופן יחסי את גודל המודעה, בסדר.

אתי בנדלר: אני לא יודעת מה זה "באופן יחסי".

אתי בנדלר: ימלא את שטח המודעה.

גלעד ארדן: זאת אומרת, אם הפרסום כל כך גדול שאם יעשו פונט של תשע אף אחד לא יראה את זה וזה לא ימלא את השטח של ה-7% - אז זה לא יעמוד בדרישות.

אתי בנדלר: נכתוב: "ימלא את שטח המודעה".

גלעד ארדן: "ימלא" זה בסדר.

אתי בנדלר: לדעתי זה ברור.

גלעד ארדן: הפרסומאי ישחק בגודל האותיות, בלבד שהוא לא קטן יותר מתשע, עד שזה ממלא את ה-7%.

יהודה רודד: הסטריפ של ה-7% בלאו הכי לא יכול להיות בשימוש לשום מטרה אחרת, לכן אין שום אינסנטיב להשאיר כתמים לבנים.

יהודה רודד: זה גם לא יפה לעין.

גלעד ארדן: יש אינסנטיב אם לא רוצים שזה יקבל הדגשה ובולטות.

גלעד ארדן: מספיק שאתחיל הליך אכיפה, זה כבר נזק תדמיתי שאעשה ליבואן.

גלעד ארדן: לא יהיה שווה לו התחמקות מפרסום.

יקי אנוך: אין ספק, ראה נושא צמיגים.

גלעד ארדן: לא נראה לי שהמכירות ירדו כתוצאה מזה שהציבור קרא שיבואן מסוים לא מעביר צמיגים למחזור.

יקי אנוך: בהחלט כן.

גלעד ארדן: אם המודעות בישראל היא כל כך גבוהה שהציבור לא קונה מיבואן שלא מיחזר את הצמיגים אני יכול לברך "שהחיינו".

יקי אנוך: יש אנשים שהם מאוד מודעים, זה אלה ששואלים על תצרוכת הדלק ואלה שהולכים להיברידי, הם מתעסקים גם עם הצמיגים.

יקי אנוך: הנושא הזה הכה הדים הרבה יותר ממה שחשבנו.

גלעד ארדן: הכוונה שלי הייתה רק לדרוש מה שהחוק מחייב, חס וחלילה לא לפגוע באף יבואן.

אופיר אקוניס: מר דרורי, אולי תעיר את הערתך האחרונה.

יורם דרורי: הערתי האחרונה נועדה לשמח אתכם.

יורם דרורי: אני כבר יכול לגלות לכם שהמודעות לזה תלך ותגבר.

יורם דרורי: במקרה אני מייצג יצרן שהזיהום שלו הוא מהפחותים, והולך לצאת קמפיין שלם לרכב חדש שיושק, והנושא הזה הוא כותרת הקמפיין.

יורם דרורי: אני מניח שזה מאוד ישמח אותך.

אופיר אקוניס: אתה יכול לספר לנו איזה רכב?

אופיר אקוניס: לא נטען שאתה מפרסם פרסומת סמויה.

יורם דרורי: פיאט 500.

יורם דרורי: כבר נמכרו ממנו כמה עשרות יחידות ואנחנו פוצחים בקמפיין בעוד כשבועיים.

אתי בנדלר: אדוני היושב-ראש, אני מציעה שהנוסח בסעיף 4(ב) יהיה: "צבע האותיות במודעה יהיה שחור וגודל האותיות ימלא את שטח המודעה, ולא יפחת מתשע נקודות".

אתי בנדלר: ככל שמשרד המשפטים יציע נוסח טוב מזה, אבל שיענה לדרישת הוועדה, דהיינו שגודל האותיות ימלא את כל שטח המודעה, אז הוועדה מאשרת את העיקרון עם סטיית נוסח אפשרית שתובא לעיוני.

אופיר אקוניס: אם כך, אישרנו את סעיפים 3 ו-4, עם התיקונים.

גלי דינס: "5.

גלי דינס: תחילתן של תקנות אלה 90 ימים מיום פרסומן".

גלי דינס: אני מבינה שאנחנו מוסיפים לגבי רכב דו-גלגלי, זה יהיה חמישה חודשים.

עמנואל וייזר: כיוון שהנוהל לא פורסם, האם יש השלכה לנושא של פרסום הנוהל על פרסום התקנות?

גלי דינס: צוין כבר שהנוהל יפורסם לפני פרסום התקנות ולכן ספירת הימים מתחילה רק מיום פרסום התקנות.

עמנואל וייזר: איך את מוודאת שפרסום התקנות לא יהיה לפני פרסום הנוהל?

גלי דינס: אני שולחת אותן לפרסום.

אתי בנדלר: המשרד מצהיר כאן שהוא ידאג לכך שהתקנות לא יפורסמו לפני שהנוהל יפורסם באתר האינטרנט שלו.

אופיר אקוניס: בואו נקרא שוב את סעיף 5, כולל התיקון, כדי לאשר אותו.

גלי דינס: "תחילתן של תקנות אלה שלושה חודשים מיום פרסומן לגבי רכב מנועי וחמישה חודשים לגבי אופנוע".

אופיר אקוניס: תקנה 5 אושרה.

גלי דינס: בתוספת, מעל סקאלת הצבעים אנחנו רוצים להחליף את המילה "מדד" במילה "דרגה", כדי שזה יתאים לתקנה.

גלי דינס: אנחנו מבקשים אותו תיקון גם מתחת לסקאלת הצבעים וגם בסעיף (ב) – בקיצור, בכל מקום שכתוב "מדד" יהיה כתוב "דרגה", כדי שהניסוח יהיה אחיד.

גלי דינס: הערה נוספת, בתוך נתוני צריכת הדלק נעשתה טעות: עירוני צריך להיות 10.0 ובין-עירוני 6.0, כדוגמה.

גלי דינס: זה נמצא בתוספת, סעיף 1(א), נתוני צריכת דלק.

אמיר זלצברג: בתקינה האירופית זה מפורסם עד כדי ספרה אחת אחרי הנקודה.

אמיר זלצברג: גם הסדר הוא הפוך, העירוני חייב להיות גדול יותר מהבין-עירוני.

גלעד ארדן: רציתי לשאול את משרד התחבורה שאלת ידע כללי: עד כמה הנתונים של צריכת הדלק מחייבים את היבואנים?

אבנר פלור: הנתונים האלה הם נתוני מעבדה.

גלעד ארדן: הוגשה פעם תובענה ייצוגית בנושא הזה?

גלעד ארדן: אני מבין שנהיגה עם מזגן, למשל, משנה את הנתונים.

גלעד ארדן: הכול נכון, אבל אם הרבה אנשים מוכיחים שגם בנהיגה רגועה הנתונים שהיצרנים מציגים הם לגמרי מופרכים, אתם מטפלים בזה או שהם צריכים לפנות בתובענה ייצוגית?

אבנר פלור: היו תביעות, אבל בית המשפט קיבל את העמדה שהולכים לפי דרישות החובה והתקנות, שזה נתוני מעבדה.

אבנר פלור: אפילו אם ניקח אותו רכב, יש תלות בסוג הנהיגה, מזגן או לא.

גלעד ארדן: הבנתי, אז בשביל מה לפרסם את זה?

גלעד ארדן: אתה בסך הכול מאפשר להם להתהדר בנתונים שאין לך שום דרך לאכוף אותם, הם עושים לעצמם פרסומת בחינם ואין לזה שום קשר למציאות.

גלעד ארדן: אני יכול לאמת אם הוא משקר לי בנתוני הפליטה ואתה לא יכול לאמת אם הוא משקר בנתוני צריכת הדלק.

גלעד ארדן: אז תעשה גם אתה במעבדה שלך איזה שהן - - -

אבנר פלור: אין לנו מעבדה לבדיקות כאלה.

אבנר פלור: אתה יכול להעלות אותה טענה לגבי הפליטות, שגם שם אני מקבל נתוני מעבדה.

גלעד ארדן: אבל אין לי שום דרך לבדוק את נתוני הפליטה?

אבי מושל: לא, אין לנו דרך.

גלעד ארדן: אני לא יכול ללכת לאגזוז של הרכב, לקחת דגימה – יעלה כמה שיעלה – ולראות אם הנתונים מופרכים לחלוטין או לא?

אבנר פלור: לא לפי הבדיקה האירופאית.

אבי מושל: השיטה שאתה דוגם פה היא שיטה אחידה שלפיה כל כלי הרכב נבדקים.

אבי מושל: כלי הרכב נבדקים באירופה בצורה מסוימת, שנעשית במעבדה שקיימת באירופה.

אבי מושל: אין בארץ מעבדה שמסוגלת למדוד את זה.

יקי אנוך: כבוד השר, זה מספר יחסי.

אבי מושל: זה נותן אינדיקציה של אחד מול השני.

אבי מושל: זה בעיקר מה שזה נותן, מי יותר מזהם ומי פחות מזהם.

גלעד ארדן: זה לא נותן לי כלום, זה נותן לי מה הם אומרים.

אבי מושל: זו בדיקה של מעבדה בלתי תלויה.

אבי מושל: זו לא מעבדה של היצרן, הוא שולח את זה לגורם שלישי שעושה את זה לגבי כל כלי הרכב באותה שיטה.

יקי אנוך: לא היצרנים עושים את זה, עושה מעבדה חיצונית.

גלעד ארדן: גם לגבי צריכת הדלק?

קריאות: כן.

עמנואל וייזר: אני רוצה להציע להוסיף עוד סעיף בתקנות.

עמנואל וייזר: כיוון שהנוהל לא הוכנס לתוספת, כפי שהצעתי, לפחות העובדה שהנוהל תהיה חייבת בפרסום ברשומות.

עמנואל וייזר: אחרת, יכול להיות שינוי שיחייב שינוי בסימון, וזה לא יגיע לידיעת הגורמים הרלוונטיים.

אתי בנדלר: השר, היה יושב-ראש קודם של ועדת הכלכלה, מכיר את גישתי לאפשר כמה שפחות דברים לפרסם באינטרנט ולא ברשומות וללא אישור ועדה, משום שעלולה להיות בכך איזושהי דרך לשמוט את הפיקוח הפרלמנטרי, ככל שהוא נדרש.

גלעד ארדן: גברתי חושבת שאנשים קוראים היום יותר רשומות או אינטרנט?

גלעד ארדן: גברתי לא סביבתית בחשיבה.

גלעד ארדן: את צריכה לעודד פרסום באינטרנט ולא ברשומות המיותרות, שצריך לבטל אותן.

גלעד ארדן: הן צריכות לעבור מהעולם בכלל.

אופיר אקוניס: תציע.

גלעד ארדן: היו הצעות חוק כאלו בעבר.

גלעד ארדן: אני מציע לך להגיש הצעה כזאת, כל פרסומי הממשלה, במקום לבזבז את כל ההדפסות, אלפי הדפים וכריתת היערות, יהיו רק באינטרנט ולהרגיל את כולם להסתכל רק באינטרנט, וזה יהיה מחייב.

אתי בנדלר: מבלי להביע עמדתי בשלב זה לעניין הזה, הייתי תומכת בזה לו באמת האינטרנט היה נגיש לכל אזרחי המדינה – לא שהרשומות נגישות, אבל - - -

אופיר אקוניס: האם הכנסת ממחזרת נייר במידה מספקת?

אופיר אקוניס: כי אני חושב שכמות הניירות בבניין היא פנטסטית, לרעה כמובן.

אתי בנדלר: מר וייזר, אני מחזיקה את הנוהל בידיי.

אתי בנדלר: הוא כולל הרבה מאוד נתונים טכניים, הרבה מאוד נוסחאות, שאין מקום לפרסם ברשומות.

עמנואל וייזר: אולי לא הבהרתי את עצמי.

עמנואל וייזר: בסדר, הנוהל לא צורף, אבל אם משנים את הנוהל, הודעה על שינוי הנוהל.

אתי בנדלר: מה זה ייתן?

אתי בנדלר: תמיד הנוסח העדכני של הנוהל יהיה באתר האינטרנט של המשרד.

עמנואל וייזר: אבל קיימת חזקת ידיעה – אדם צריך לדעת את החוק.

עמנואל וייזר: במקרה הזה, מישהו משנה את דבר החקיקה באתר האינטרנט, צריך להודיע בדרך הרשמית שנעשה שינוי.

אתי בנדלר: התקנה עצמה, כפי שהוצעה, מדברת בפירוש על עדכון הנוהל.

אתי בנדלר: לכן, כל מי שנזקק לנוהל בזמן נתון ייכנס לאתר ויתכבד ויראה מה הנוסח.

אופיר אקוניס: אני רוצה להודיע שגם התוספות והתיקונים של המשרד אושרו.

אופיר אקוניס: אנחנו עוברים לאישור כל התקנות שביקש היום השר לאיכות הסביבה.

טלי ברנר דרורי: העלינו קום את הנקודה שיהיה מצוין מתחת לדרגת זיהום האוויר של האופנועים שזה על-פי זו של האופנועים, מפני שזה שונה לחלוטין מהנוסחה של רכב.

טלי ברנר דרורי: אלה שני דברים שונים, וכדאי שאנשים יידעו.

גלי דינס: ליד המילים "דרגת זיהום אוויר" אנחנו מסכימים לבקשתם להוסיף את המילים "לעניין פרסומת ברכב מנועי - רכב מנועי, ולעניין פרסומת לאופנוע - לאופנוע".

גלי דינס: זה נמצא בסעיף 1(א) בתוספת, דרגת זיהום האוויר מרכב מנועי.

גלי דינס: בתקנת משנה (ב) "דרגת זיהום האוויר מאופנוע".

גלי דינס: אותו דבר בתקנה 2(א).

אתי בנדלר: זה בארבעה מקומות בסך הכול.

גלי דינס: זה פרסומת לאופנוע, אז אף אחד לא יחשוב שזה מתייחס לכלי רכב.

אופיר אקוניס: למען הפורמליות ומניעת אי-הבנות מוטב שהמובן מאליו ייאמר.

אתי בנדלר: אני מבקשת להעביר נוסח שכולל את כל התיקונים.

גלעד ארדן: אני שעד מחר תעבירו להם תיקון, שיהיה מצורף בנוסח המקורי שלנו.

אודי תמיר: מה שרואים היום בעין זה הסבת רכבים לגז, יש כבר 15,000 רכבים כאלה בארץ וזה רק ילך ויגבר.

אודי תמיר: כבוד השר שאל קודם שאלה, ונראה לי שקיבל תשובה לא מושלמת.

גלעד ארדן: נתנו עידוד במיסוי הירוק - - -

אודי תמיר: ממש לא, להיפך.

גלעד ארדן: למה לא נתנו?

גלעד ארדן: כי מבחינתנו אין בזה תועלת.

אבי מושל: זיהינו שהתועלת בהסבת כלי רכב בנזין לגפ"מ היא לא גבוהה ולפעמים היא הפוכה.

אבי מושל: לכן בוועדה למיסוי ירוק הוחלט לא להמשיך לתמרץ בצורה גורפת את רכבי הגפ"מ.

אודי תמיר: על זה אנחנו מלינים.

אודי תמיר: הגשנו לוועדה למיסוי ירוק המון נתונים חדשים, עדכניים, שונים מאלה שהתבססו עליהם.

אודי תמיר: יש שני גופים שרצו להרים את הכפפה של בדיקות פליטה בפועל, על הרכבים שנוסעים: אוניברסיטת באר שבע ו"לדיקו".

אודי תמיר: הנתונים שלנו שונים לחלוטין ברמת הפליטה, גם ב-2CO וגם בשאר הפליטות.

אודי תמיר: רכבים נוסעים בארץ, אפשר לנצל אותם ולעשות את הבדיקה.

אודי תמיר: יש דרך לבדוק פליטות בפועל ולא על בסיס נתונים של יצרנים בחו"ל.

אודי תמיר: אם תינתן לנו הבמה, והיא תינתן מתישהו, נפרוש איזו טעות נעשית לגבי הגפ"מ.

אודי תמיר: הגפ"מ לא קיבל עידוד.

אודי תמיר: להיפך, בדוח יש המלצות לגרוע אותו מהאפשרות האלטרנטיבית.

אודי תמיר: טעות.

אודי תמיר: שווה לעצור דקה לפני ולבדוק את זה כי יש נתונים אמיתיים.

גלעד ארדן: לא זאת הבמה.

גלעד ארדן: אני מציע שתיפגש עם אנשי איכות האוויר של המשרד ותציג להם את זה.

אודי תמיר: נפגשנו, נפגשים ונמשיך להיפגש.

אופיר אקוניס: מצוין, הערתך נרשמה.

אופיר אקוניס: סיימנו, התקנות אושרו.

גלעד ארדן: אני מודה לך, ואני שמח שהתקנות אושרו.

אופיר אקוניס: תודה רבה, ישיבת הוועדה נעולה.